Last updated Aug 11, 2019
ସେୟାର
ପୋର୍ଟ ଅଫ ସ୍ପେନ୍‌: ଭାରତ-ୱେଷ୍ଟଇଣ୍ଡିଜ୍‌ ପ୍ରଥମ ଦିନିକିଆକୁ ବର୍ଷା ଧୋଇ ନେଇଥିବା ବେଳେ ଦ୍ବିତୀୟ ମ୍ୟାଚ୍‌ଟି ରବିବାର ଖେଳାଯିବ। ବିଶ୍ବକପ୍‌ ସେମିଫାଇନାଲ୍‌ ପରାଜୟ ପରେ ଭାରତ ପ୍ରଥମ ପୂର୍ଣ୍ଣ ମ୍ୟାଚ୍‌ ପାଇବ ବୋଲି ଆଶା କରାଯାଉଛି। ବିଶ୍ବକପ୍‌ ବିଦାୟରୁ ବର୍ତିଯାଇଥିବା କେଦାର ଯାଦବଙ୍କ ପାଇଁ ଶୃଙ୍ଖଳାର ପରବର୍ତୀ ଦୁଇ ମ୍ୟାଚ୍‌ ଗୁରୁତ୍ବପୂର୍ଣ୍ଣ ହେବ। ଅନ୍ୟପକ୍ଷରେ ପ୍ରତିଭାବାନ ଶ୍ରେୟସ ଆୟର ଫାଙ୍କା ପଡ଼ିଥିବା ୪ ନମ୍ବର ସ୍ଥାନର ଅଭାବକୁ ପୂର୍ଣ୍ଣ କରିବାର ସୁଯୋଗ ପାଇବେ। ଟ୍ବେଣ୍ଟି-୨୦ ଶୃଙ୍ଖଳାରେ ଗୋଟିଏ ବି ମ୍ୟାଚ୍‌ ଖେଳିବା ସୁଯୋଗ ପାଇନଥିବା ‌ଆୟର ବର୍ଷା କାରଣରୁ ପ୍ରଥମ ଦିନିକିଆରେ ବି ନିଜ ପ୍ରଦର୍ଶନରୁ ବଞ୍ଚିତ ହୋଇଥିଲେ। ଗାୟନାରେ ଖେଳାଯାଇଥିବା ଏହି ମ୍ୟାଚ୍‌ରେ ମାତ୍ର ୧୩ ଓଭର ସମ୍ଭବ‌ ହୋଇଥିଲା। ରବିବାର ଭାରତ ନିଜ ବ୍ୟାଟିଂକ୍ରମରେ ପରିବର୍ତନ କରିବା ସମ୍ଭାବନା କମ୍‌ ଥିବାରୁ ଏହି ମୁମ୍ବାଇକର ଦ୍ବିତୀୟ ମ୍ୟାଚ୍‌ରେ ଖେଳିବା ନିଶ୍ଚିତ ରହିଛି। ଦୁଇଟି ମ୍ୟାଚ୍‌ ଜଣେ ଖେଳାଳିକୁ ପ୍ରମାଣିତ କରିବା ଲାଗି ଯଥେଷ୍ଟ ନ ଥିବାରୁ ଆୟରଙ୍କ ଉପରେ ଅତିରିକ୍ତ ଚାପ ରହିବ। ୱେଷ୍ଟଇଣ୍ଡିଜ୍ ଗସ୍ତରେ ଥିବା ଭାରତ ‘ଏ’ ପାଇଁ ଆୟର ଗତ ମାସରେ ୨ଟି ଅର୍ଧଶତକ ହାସଲ କରିଥିଲେ। ଏହାକୁ ଆତ୍ମବିଶ୍ବାସ ଭାବେ ରଖିଛନ୍ତି ଆୟର। ଆୟରଙ୍କୁ ୪ ନମ୍ବର ସ୍ଥାନ ମିଳୁଥିବାରୁ ଶିଖର ଧାୱନ ଶୀର୍ଷରେ ଖେଳୁଥିବା ପର୍ଯ୍ୟନ୍ତ କେଏଲ୍‌ ରାହୁଲଙ୍କୁ ମଧ୍ୟକ୍ରମରେ ଖେଳିବାକୁ ପଡ଼ିବ। ରୋହିତ ଏବଂ ଧାୱନଙ୍କ ମଧ୍ୟରୁ କେହି ଆହତ ସମସ୍ୟାରେ ପଡ଼ିଲେ ହିଁ ରାହୁଲଙ୍କୁ ପାଳି ଆରମ୍ଭ କରିବାର ସୁଯୋଗ ମିଳିବ, ଯେଭଳି ଗତ ବିଶ୍ବକପ୍‌ରେ ହୋଇଥିଲା।
ଅନ୍ୟତମ ଯୁବ ତାରକା ଶୁଭମନ ଗିଲ୍‌ଙ୍କୁ କିନ୍ତୁ ଅପେକ୍ଷା କରିବାକୁ ପଡ଼ିବ। କେଦାର ଯାଦବ ବିଫଳ ନ ହେବା ପର୍ଯ୍ୟନ୍ତ ତାଙ୍କୁ ଖେଳାଇବା ସମ୍ଭାବନା କମ। କୁଲଦୀପ ଯାଦବ ଏବଂ ରବୀନ୍ଦ୍ର ଜାଦେଜା ଖେଳୁଥିବାରୁ କେଦାର ଯାଦବଙ୍କୁ ବ୍ୟବହାର କରିବା ମଧ୍ୟ ବଡ଼ ପ୍ରଶ୍ନବାଚୀ ହୋଇଛି। ଭୁବନେଶ୍ବର କୁମାର ବିଶ୍ରାମ ଚାହୁଁଥିଲେ ନଭଦୀପ ସଇନି ଆସିବେ। ପିଚ୍‌ରୁ ଟର୍ନ ମିଳିବା ସମ୍ଭାବନା ଥିଲେ ୟୁଜବେନ୍ଦ୍ର ଚହଲଙ୍କୁ ଅତିରିକ୍ତ ସ୍ପିନର ଭାବେ ସୁଯୋଗ ମିଳିପାରେ। ଏଭଳି ‌କ୍ଷେତ୍ରରେ ଖଲିଲ୍ ଅହମ୍ମଦଙ୍କୁ ବାହାରେ ବସିବାକୁ ପଡ଼ିବ। ଅନ୍ୟପକ୍ଷରେ ୱେଷ୍ଟଇଣ୍ଡିଜ୍ ନିଶ୍ଚିତ ଏହାର ମିଷ୍ଟର୍ ୟୁନିଭର୍ସ କ୍ରିସ୍ ଗେଲଙ୍କୁ ତାଙ୍କ ସ୍ବାଭାବିକ ଖେଳ ଖେଳିବା ଆଶା ରଖିବ। ପ୍ରଥମ ଦିନିକିଆରେ ଗେଲ୍ ୩୧ ବଲ୍ ଖେଳି ୪ ରନ୍ କରିବା ପରେ ଆଉଟ୍ ‌ହୋଇଯାଇଥିଲେ। ୱେଷ୍ଟଇଣ୍ଡିଜ୍ ଚୟନ ସମିତି ତାଙ୍କୁ ନିଜ ପଡ଼ିଆରେ ବିଦାୟୀ ଟେଷ୍ଟ୍ ଲାଗି ସ‌ୁଯୋଗ ଦେଇନଥିବାରୁ ଗେଲଙ୍କ ପାଇଁ ଶେଷ ଦୁଇ ଦିନିକିଆ ଖେଳ ଜୀବନର ଶେଷ ରେଖା ହେବ ବୋଲି ବିଶ୍ବାସ କରାଯାଉଛି। ‌ଗେଲ୍‌ ରବିବାର ନିଜର ୩୦୦ତମ ଦିନିକିଆ ମ୍ୟାଚ୍‌ ଖେଳିବାକୁ ଯାଉଛନ୍ତି। ଏହି ଅବସରରେ ସେ ବ୍ରାଏନ୍‌ ଲାରାଙ୍କୁ କାଟି ଦେଶର ସର୍ବାଧିକ ଦିନିକିଆ ରନ୍‌ ସଂଗ୍ରହକାରୀ ହେବାଠାରୁ ମାତ୍ର ୭ ରନ୍‌ ଦୂରରେ ରହିଛନ୍ତି।
ଭାରତୀୟ ଦଳ: ବିରାଟ କୋହଲି (ଅଧିନାୟକ), ରୋହିତ ଶର୍ମା, ଶିଖର ଧାୱନ, କେଏଲ୍ ରାହୁଲ, ଶ୍ରେୟସ ଆୟର, ମନୀଷ ପାଣ୍ଡେ, ଋଷବ ପନ୍ତ୍‌ (ୱିକେଟରକ୍ଷକ), ରବୀନ୍ଦ୍ର ଜାଦେଜା, କୁଲଦୀପ ୟାଦବ, ୟୁଜବେନ୍ଦ୍ର ଚହଲ, କେଦାର ଯାଜବ, ମହମ୍ମଦ ସାମି, ଭୁବନେଶ୍ବର କୁମାର, ଖଲିଲ୍ ଅହମ୍ମଦ, ନଭଦୀପ ସଇନି।
ୱେଷ୍ଟଇଣ୍ଡିଜ୍‌ ଦଳ: ଜାସନ୍ ହୋଲଡର (ଅଧିନାୟକ), କ୍ରିସ୍ ଗେଲ, ଜନ୍ କ୍ୟାମ୍ପ୍‌ବେଲ, ଏଭିନ୍ ଲୁଇସ, ସାଇ ହୋପ୍‌, ସିମ୍ରନ୍ ହେଟମେୟର, ନିକୋଲାସ ପୂରନ, ରସ୍ତନ୍ ଚେଜ୍‌, ଫାବିଆଁ ଆଲେନ, କାର୍ଲୋସ ବ୍ରାଥୱେଟ୍‌, କିମୋ ପଲ, ସେଲଡନ୍ କଟ୍ରେଲ, ଓସାନ୍‌ ଥମାସ, କେମାର ରୋଚ୍‌।
ମିଆଁଦାଦଙ୍କୁ କାଟିବେ କୋହଲି
ପୋର୍ଟ ଅପ ସ୍ପେନ୍‌: ଚଳିତ ୱେଷ୍ଟଇଣ୍ଡିଜ୍ ବିପକ୍ଷ ଦିନିକିଆ ଶୃଙ୍ଖଳା ଅବସରରେ ଭାରତୀୟ ଦଳ ଅଧିନାୟକ ବିରାଟ କୋହଲି ପାକିସ୍ତାନର ଜାଭେଦ ମିଆଁଦାଦଙ୍କ ଏକ କୀର୍ତ୍ତିମାନକୁ ପଛରେ ପକାଇଦେବାକୁ ଯାଉଛନ୍ତି। ଦିନିକିଆ ଅନ୍ତର୍ଜାତୀୟରେ ୱେଷ୍ଟଇଣ୍ଡିଜ୍ ବିପକ୍ଷରେ ସର୍ବାଧିକ ଦିନିକିଆ ରନ୍‌ କରିବାଠାରୁ କୋହଲି ଏବେ ମାତ୍ର ୧୯ ରନ୍ ପଛରେ ରହିଛନ୍ତି। ଏହି କୀର୍ତ୍ତିମାନ ମିଆଁଦାଦଙ୍କ ନାମରେ ଦୀର୍ଘ ୨୬ ବର୍ଷ ଧରି ରହି ଆସିଛି। ମିଆଁଦାଦ ଶେଷ ଥର ପାଇଁ ୧୯୯୩ ମସିହାରେ ୱେଷ୍ଟଇଣ୍ଡିଜ୍ ବିପକ୍ଷରେ ଖେଳିଥିଲେ। ଇଣ୍ଡିଜ୍ ବିପକ୍ଷରେ ସେ ୬୪ ପାଳିରୁ ୧୯୩୦ ରନ୍ କରିଛନ୍ତି। କୋହଲି କିନ୍ତୁ ରବିବାର ଏହାକୁ ଅତିକ୍ରମ କଲେ ମାତ୍ର ୩୪ ପାଳି ଖେଳିଥିବେ। ପ୍ରଥମ ଦିନିକିଆରେ କୋହଲି ବ୍ୟାଟିଂ କରିବା ସୁଯୋଗ ପାଇନଥିଲେ। କାରଣ ଇଣ୍ଡିଜ ପାଳିର ୧୩ ଓଭର ପରେ ବର୍ଷା ପାଇଁ ମ୍ୟାଚ୍‌ ଧୋଇ‌ ହୋଇଯାଇଥିଲା। ଚଳିତ ଦିନିକିଆ ଶୃଙ୍ଖଳା ପୂର୍ବରୁ ଅନୁଷ୍ଠିତ ଟ୍ବେଣ୍ଟି-୨୦ ଶୃଙ୍ଖଳାରେ କୋହଲି ଭାରତ ପକ୍ଷରୁ ସର୍ବାଧିକ ୧୦୬ ରନ୍ କରିଥିଲେ। ମୋଟ ଉପରେ ଏହା କିରଣ ପୋଲାର୍ଡ (୧୧୫ ରନ)ଙ୍କ ପଛକୁ ଦ୍ବିତୀୟରେ ରହିଥିଲେ। ଭାରତ ଏହି ଶୃଙ୍ଖଳାକୁ କିନ୍ତୁ ୩-୦ରେ ଜିତି ନେଇଥିଲା।
ପୂର୍ବବର୍ତ୍ତୀ ଖବର